“พรทิวา”ล้มประมูลข้าว 5 แสนตัน
รมว.พาณิชย์หวั่นม็อบชาวนาบุกกรุงชงกขช.พรุ่งนี้เปิดจุดรับซื้อข้าวแก้ปัญหาราคาตกต่ำ
24 ก.พ. 2553

รมว.พาณิชย์หวั่นม็อบชาวนาบุกกรุงชงกขช.พรุ่งนี้เปิดจุดรับซื้อข้าวแก้ปัญหาราคาตกต่ำ
รายงานข่าวจากกระทรวงพาณิชย์ แจ้งว่า นางพรทิวา นาคาศัย รมว.พาณิชย์ ไม่เห็นชอบกับผลการประมูลข้าวในสต๊อกรัฐบาลจำนวน 5 แสนตัน หลังจากที่คณะทำงานเจรจาต่อรองที่มีนายวิจักร วิเศษน้อย อธิบดีกรมการค้าต่างประเทศ เป็นประธาน ได้ต่อรองราคากับผู้ส่งออกที่เสนอซื้อเสร็จสิ้น และได้เสนอผลการต่อรองมาให้พิจารณาแล้ว พบว่าผู้ส่งออกเพิ่มราคาให้เพียงตันละไม่เกิน 300 บาท จากราคาที่เสนอซื้อ ซึ่งยังต่ำกว่าราคาตลาดมาก และส่วนที่ผ่านเกณฑ์ราคาก็ผ่านเกณฑ์เพียงเล็กน้อยคือตันละ 100-150 บาท เท่านั้น หากอนุมัติขายจะทำให้รัฐบาลขาดทุนมหาศาล ทั้งนี้จะรายงานเรื่องดังกล่าวให้ที่ประชุมคณะกรรมการนโยบายข้าวแห่งชาติ (กขช.) ในวันที่ 25 ก.พ.นี้ รับทราบด้วย
สำหรับการการเปิดซองเสนอราคาซื้อ เมื่อวันที่ 23 ก.พ.ที่ผ่านมา ผู้ส่งออกเสนอราคาซื้อข้าวหอมปทุมธานี นาปรังปี 2551 ตันละ 1.55-1.82 หมื่นบาท ส่วนนาปีปี 2551/52 ตันละ 1.7-1.85 หมื่นบาท จากราคาตลาดปัจจุบันตันละ 2.3-2.4 หมื่นบาท ขณะที่ข้าวขาว 5% นาปรังปี 2551 เสนอซื้อตันละ 1.16-1.49 หมื่นบาท และนาปีปี 2551/52 เสนอซื้อตันละ 1.38-1.55 หมื่นบาท จากราคาตลาดตันละ 1.68-1.69 หมื่นบาท
ทั้งนี้ กระทรวงพาณิชย์มีแผนจะระบายข้าวสารในสต๊อกรัฐบาลในตลาดซื้อขายสินค้าเกษตรล่วงหน้า (เอเฟต) ประมาณสัปดาห์หน้าจำนวน 3 แสนตัน ส่วนการเปิดประมูลยังคงมีแผนจะดำเนินการต่อไป แต่ต้องเป็นในช่วงเวลาที่เหมาะสม ซึ่งจะต้องเร่งดำเนินการในช่วง 2 เดือนนี้ ก่อนที่ข้าวฤดูกาลใหม่จะออกสู่ตลาดประมาณเดือนเม.ย.นี้
นางพรทิวา นาคาศัย รมว.พาณิชย์ กล่าวว่า ขณะนี้กำลังแก้ไขปัญหาราคาข้าวเปลือกตกต่ำในตลาด โดยวันพรุ่งนี้ (25 ก.พ.) จะมีการเสนอให้ กขช. อนุมัติการเปิดจุดรับซื้อข้าวจากเกษตรกรตามที่กระทรวงพาณิชย์เสนอ ซึ่งเกณฑ์ราคารับซื้อจะยึดจากราคาอ้างอิงข้าวลดหลั่นลงมาตามชนิดข้าวแต่ละชนิด หากกขช.อนุมัติ กระทรวงพาณิชย์จะเปิดจุดรับซื้อข้าวเริ่มตั้งแต่วันที่ 26 ก.พ.นี้ทันที มาตรการดังกล่าว เชื่อว่าจะช่วยแก้ไขปัญหาให้กับเกษตรกรที่ถูกกดราคาข้าวจากโรงสีในขณะนี้ได้ และคงยุติการชุมนุมที่กลุ่มเกษตรกรจะรวมตัวในวันที่ 26 ก.พ.นี้
“เรื่องม็อบชาวนา ได้เร่งแก้ไขจะมีการตั้งโต๊ะรับซื้อข้าวตามราคาอ้างอิง เพราะตอนนี้มีการกดราคาข้าวกันอย่างหนัก ถือว่าไม่ถูกต้อง และจะเข้าไปตรวจสอบเรื่องการปล่อยข้าวทุบราคาข้าวดังกล่าว” นางพรทิวา กล่าวและว่า สำหรับการประมูลข้าว 5 แสนตัน นั้น ต้องรอดูผลการรายงานจากกรมการค้าต่างประเทศก่อน ซึ่งหากมีการกดราคาซื้อข้าวในสต๊อกรัฐอย่างหนัก ก็พร้อมยกเลิกการประมูล.